钦定古今图书集成/明伦汇编/官常典/第474卷 > 尉拨
## 钦定古今图书集成/明伦汇编/官常典/第474卷 > 尉拨

按《魏书》本传：“拨，代人也。父那，濮阳太守。拨为太学生，
募从兖州刺史罗忸击贼于陈、汝，有功，赐爵介休男。
从讨和龙，迁虎贲帅，转千人军将。又从乐平王丕讨
和龙，除凉州军将。击吐谷浑，获其人一千馀落。后吐
谷浑小将率三百馀落来降，寻复亡叛。拨率骑追之，
尽获而还。以功进为子，迁晋昌镇将。绥怀边民，甚著”
称绩。入为知臣监，出为杏城镇将。在任九年，大收民
和，山民一千馀家，上郡徒各卢水胡八百馀落，尽附
为民。高宗以拨清平有惠绩，赐以衣服。显祖即位，为
北征都将，复为都将。南攻悬瓠，破刘彧将朱湛之水
军三千人，拜悬瓠镇将，加员外散骑常侍，进爵安城
侯。显祖嘉其声效，复赐衣服，转平南将军、北豫州刺
史。后洛州民田智度聚党谋逆，诏拨乘传发豫州兵，
与洛州刺史丘顿击之，获智度，送京师。拨卒，赠冠军
将军，谥敬侯。